Grundloven, H.C. Andersen og Søren Kierkegaard ligger klar på Den Internationale Rumstation, ISS, når Andreas Mogensen ankommer den 4. september.

Det gør et Dannebrogs-flag, en rød/hvid Kaj Bojesen-garder og en Roligan Hoptimist også. Og en 9 gram let slibesten fra vikingetiden, mens han selv medbringer en masse mini-LEGO-figurer iklædt rumdragt.

Det er en tradition, at astronauter medbringer ting, der har national eller kulturel betydning. Og den første dansker i rummet har i samråd med blandt andet Styrelsen for Forskning og Innovation under Uddannelses- og Forskningsministeriet valgt tingene ud.

DR følger opsendelsen tæt Den 2. september 2015 rejser Andreas Mogensen ud i rummet.

Følg med på dr.dk fra klokken 5:30 om morgenen. Og på DR2 fra klokken 6:00.

Læs flere nyheder om Andreas Mogensen på dr.dk/rumrejsen

Og læs mere på den nationale formidlingshjemmeside rumrejsen.dk

Skal skabe tryghed og være nationale symboler

Tingene ankom til rumstationen den 5. juli ombord på et russisk fragtfartøj, Progress.

Læs også : Dansk astronauts korte flyvetur op til ISS er udvidet med to døgn

- Der er kutyme for, at astronauter tager noget med i Rummet fra deres hjemland. Noget, der knytter dem til deres hjemland og repræsenterer det kreative og unikke i menneskeheden. Især på længere ophold og omgivet af højteknologi vil det minde astronauterne om noget trygt og godt, forklarer projektleder for de danske astronautaktiviteter i Styrelsen for Forskning og Innovation Cecilie Tornøe.

- Ligesom de skal fremvise tingene som nationale symboler for de øvrige besætningsmedlemmer, og det er dermed med til at understege, at der står nationer bag det største (og dyreste) internationale samarbejde nogensinde, det vil sige ISS, siger hun.

Læs også : Ti ting, du skal vide om Andreas Mogensens rumrejse

Selv om nogle af tingene er doneret af virksomheder, betaler hverken de eller Danmark for fragten af tingene til rumstationen. Den Europæiske Rumfartsorganisation, ESA, som Andreas Mogensen er ansat hos, og som Danmark betaler 200 millioner kroner til i 2015, har en særlig pulje til nationale kufferter til ESA-astronauter, der skal på rummission.

LEGO-astronauter indtager rummet

LEGO er med blandt andet Star Wars-serien om noget kendt ude i verdensrummet, og Andreas Mogensen bringer også en masse LEGO-astronauter med på sin rejse, når han indtager rummet.

Den danske legetøjskoncerns særlige undervisningstiltag - LEGO® Education – har samarbejdet med NASA og ESA flere gange tidligere. I forbindelse med rummissionen har ESA sammen med det officielle nationale formidlingsprojekt 'Rumrejsen 2015' arrangeret en konkurrence for de yngste skoleklasser om at bygge en model med klodser, der viser, hvordan de forestiller sig, Andreas Mogensens rumrejse og ophold på rumstationen bliver.

Og i den forbindelse tager han selv LEGO-figurer med op til ISS.

Læs også : VIDEO Se forslag til dansk astronauts rumforsøg

Konkurrencen, som er støttet af en række fonde, science centre, universiteter og andre aktører inden for naturfagsformidling og -undervisning med Det Nationale Center for Undervisning i Natur, Teknik og Sundhed og Naturvidenskabernes Hus i spidsen svarer til den konkurrence, som DR har med et rumeksperiment, Andreas Mogensen skal udføre, mens han er på ISS. Målet er at få børn og unge til at interessere sig for rummet.

Tager også mad og forskningsudstyr med

Andreas Mogensen har en række forskningsopgaver, som han skal udføre under sin 10-dages mission. Det meste udstyr er sendt i forvejen. Andet tager han selv med i Sojuz-fartøjet den 2. september.

Læs også : H.C. Andersen og Kierkegaard er rejst ud i Rummet

Han skal også spise dansk mad, som er udviklet specielt til missionen. Den mad medbringer han selv i Sojuz-fartøjet.

Læs også : VIDEO Dansk astronaut om rummad: Det er faktisk ikke så slemt

- Normalt er al maden på rumstationen russisk eller amerikansk, men ESA gør noget særligt for os astronauter, så vi kan tage mad med fra vores hjemlande, forklarede Andreas Mogensen for få dage siden i forbindelse med et ESAHangout, hvor folk kunne stille spørgsmål via de sociale medier.

Sammen med kokken Torsten Schmidt har han fundet frem til en dansk hovedret med oksekød og kål, en let dessert og lidt sødt til kaffen.

- Jeg håber, at jeg en aften kan byde de otte andre astronauter på et aftenmåltid med dansk mad, sagde han.

Han tager også en skole-t-shirt med

Andreas Mogensen har udover den officielle kuffert lov til at medbringe 1,5 kilo private ting til ISS.

Læs også : BILLEDER Astronauten Andreas har vist en indre løfteraket

Han har pakket familiefotos og fotos af venner. Når han sidder i Cupola – der er et observatorium med syv panoramavinduer på ISS – skal han tage billeder af de fotos med Jorden som baggrund, så det ser ud som om, at familie og venner også har været på rumrejse.

Der ligger også en t-shirt i kufferten. I efteråret 2014 besøgte han sin gamle skole, Copenhagen International School i Hellerup, hvor han fortalte eleverne om sin kommende mission. Og i den forbindelse overrakte eleverne ham en t-shirt, som han lovede at tage med på rumrejsen.